# ברית שלום

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

ברית שלום הייתה תנועה שהוקמה בשנת 1925 על ידי קבוצת אינטלקטואלים יהודיים, וביקשה ליצור דו קיום בין יהודים לערבים, באמצעות ויתור על הזכות היהודית להקמת בית לאומי בארץ ישראל, כפי שנוסחה בהצהרת בלפור.

תנועה זו דגלה בהקמת אוטונומיה דו-לאומית תחת המשטר של המנדט הבריטי, שבו יהנו הערבים והיהודים משיוויון זכויות מלא, פוליטי ואזרחי.

בין חבריה ותומכיה של התנועה היו ארתור רופין, הפילוסוף מרטין בובר, הפילוסוף שמואל הוגו ברגמן, חוקר הקבלה גרשם שלום, המחנך ארנסט סימון, חוקר יהדות המזרח (וגניזת קהיר) שלמה דב גויטיין, חוקר הלאומיות הנס כהן, הפעילה ציונית הנרייטה סולד, האגרונום חיים מרגליות קלווריסקי ויהודה לייב מאגנס. עוד תומכי התנועה היו איש העסקים שלמה זלמן שוקן והמדינאי הבריטי הרברט סמואל. גם הפיזיקאי אלברט איינשטיין והסופר משה סמילנסקי, שהרבה לכתוב על הווי חייהם של ערביי ארץ ישראל, היו מקורבים לתנועה זו.

תנועה זו הפכה לגורם שולי בציונות לאחר שרובו של הקונגרס היהודי דחה את תפישותיה ושאף להקמת מדינה יהודית ריבונית שלא תחת המנדט הבריטי. גם אצל הערבים לא הייתה נכונות לשתף פעולה עם תנועה זו.

בתקנות התנועה נכתב:

  "תעודת האגודה: לסלול דרך הבנה בין עברים וערבים לצורות חיים משותפות בארץ-ישראל על יסוד שווי שלם בזכויותיהם הפוליטיות של שני לאומים בעלי אוטונומיה רחבה ולצורותיה של עבודתם המשותפת לטובת התפתחותה של הארץ. בתור אמצעים להשגת המטרה הזאת ישמשו:
  א. חקירת הפרובלימות הנובעות מתוך חייהם המשותפים של שני הלאומיים בא"י ומתוך המנדט של חבר הלאומים.
  ב. הסברת ערכם ותרבותם של שני העמים בעל פה ובכתב לעברים ולערבים ופתוח יחסי ידידות ביניהם.
  ג. השפעה על דעת הקהל ברוח של הסכם ושלום.
  ד. יצירת מוסדות המסייעים להשגת מטרת האגודה."

יש הרואים בתנועה זו את המבשרת של תנועות השלום הישראליות.

נקודה חשובה נוספת לגבי ברית שלום היא השימוש במשנתו של בנימין זאב הרצל והיחס לציונות. לטענת חברי הקבוצה, הם היו ציוניים אמיתיים, מכיוון שכתבי הרצל מדברים במפורש על דו קיום בין יהודים וערבים בארץ ישראל. מצב זה מרמז, כפי שעמדו על כך באופן עקיף חברי הקבוצה, כי השימוש של הציונות ובכיריה (למשל, דוד בן גוריון בהמשך) בהרצל ומשנתו היה מטעה. משמע, האתוס הציוני לגבי הרצל הסתפק בהצהרותיו אודות בית לאומי ליהודים בארץ ישראל, אך התעלם משאר תורתו של הרצל בהקשר ליחס לבני המקום ולאומיותם.

מקור: http://he.wikipedia.org../../../%D7%91/%D7%A8/%D7%99/%D7%91%D7%A8%D7%99%D7%AA_%D7%A9%D7%9C%D7%95%D7%9D.html

קטגוריה: תולדות עם ישראל

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Deutsch